## Uredba o Uredu za nacionalne manjine

### NN 91/2011 (3.8.2011.), Uredba o Uredu za nacionalne manjine

VLADA REPUBLIKE HRVATSKE

1933

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 14. srpnja 2011. godine donijela

UREDBU

O UREDU ZA NACIONALNE MANJINE

Članak 1.

Ovom Uredbom utvrđuju se djelokrug i način rada, unutarnje ustrojstvo, nazivi unutarnjih ustrojstvenih jedinica, okvirni broj državnih službenika, te druga pitanja od osobite važnosti za rad Ureda za nacionalne manjine (u daljnjem tekstu: Ured).

Članak 2.

Ured obavlja stručne poslove u vezi s ostvarivanjem utvrđene politike ostvarivanja ravnopravnosti nacionalnih manjina koje žive na području Republike Hrvatske, kao i njihovih prava utvrđenih Ustavom Republike Hrvatske i Ustavnim zakonom o pravima nacionalnih manjina, te predlaže mjere za ostvarivanje tih prava; surađuje s nadležnim ministarstvima i drugim tijelima državne uprave te drugim institucijama, surađuje s tijelima lokalne i područne (regionalne) samouprave na područjima gdje živi veći broj pripadnika nacionalnih manjina, surađuje sa Savjetom za nacionalne manjine; surađuje s Vijećem Europe glede primjene dokumenata Vijeća Europe u vezi s pravima nacionalnih manjina; provodi projekte i programe Europske unije za potporu nacionalnim manjinama; sudjeluje u aktivnostima Desetljeća za uključivanje Roma; prati međunarodne dokumente u vezi s pravima nacionalnih manjina, te surađuje s drugim međunarodnim institucijama koje iskažu interes za ostvarivanje prava nacionalnih manjina; prati ostvarivanje prava vijeća i predstavnika nacionalnih manjina, prati suradnju udruga i ustanova nacionalnih manjina s institucijama u njihovim matičnim državama; priprema mišljenja i stručne analize u vezi s primjenom međunarodnih dokumenata u ostvarivanju prava pripadnika nacionalnih manjina, te obavlja druge povjerene poslove.

Članak 3.

Za obavljanje poslova iz djelokruga Ureda ustrojavaju se unutarnje ustrojstvene jedinice:

– Odjel za provedbu nacionalnih programa i projekata za nacionalne manjine i

– Odjel za izradu i provedbu politika i strategija za nacionalne manjine.

Članak 4.

Odjel za provedbu nacionalnih programa i projekata za nacionalne manjine obavlja stručne poslove za Povjerenstvo za praćenje provedbe Nacionalnog programa za Rome i Radnu skupinu za praćenje Akcijskog plana Desetljeća za uključivanje Roma, analizira i priprema stručne podatke te izrađuje izvješća o provođenju Nacionalnog programa za Rome i Akcijskog plana Desetljeća za uključivanje Roma; priprema stručne podatke za izradu izvješća o provođenju Nacionalnog programa za Rome i Akcijskog plana Desetljeća za uključivanje Roma. Odjel obavlja i poslove vezane uz korištenje sredstava i provedbu aktivnosti projekata financiranih slijedom bilateralnih izvora, kao i programa Europske unije, te ostalih nacionalnih i inozemnih programa i projekata kojima se osigurava potpora te pomoć korisnicima projekata, posebno Romima za uređenje romskih naselja. Odjel osigurava tehnički nadzor nad provedbom projekata; sudjeluje u pripremi natječajne dokumentacije, objavi i provedbi natječaja za izvođenje radova, nabavi roba i pružanju usluga, uključujući ugovor o partnerstvu sa zemljama Europske unije, kao i odabir ugovornog partnera ili stranog savjetnika; surađuje s nadležnim tijelima u vezi s poslovima provedbe programa financiranih sredstvima Europske unije, te obavlja i druge poslove koje mu povjeri predstojnik Ureda.

Članak 5.

Odjel za izradu i provedbu politika i strategija za nacionalne manjine obavlja stručne poslove izrade podzakonskih akata iz nadležnosti Ureda; kontinuirano prati provođenje Ustavnog zakona o pravima nacionalnih manjina i Akcijskog plana za provođenje Ustavnog zakona o pravima nacionalnih manjine te koordinira izradu izvješća; obavlja stručnu pripremu i poslove u vezi s procesom usklađivanja s europskim standardima i pravnom stečevinom Europske unije, te obavlja i druge poslove koje mu povjeri predstojnik Ureda.

Članak 6.

Radom Ureda upravlja predstojnik Ureda.

Predstojnik Ureda ima zamjenika koji ga zamjenjuje u slučaju njegovog izbivanja ili spriječenosti, te obavlja poslove koje mu povjeri predstojnik Ureda.

Predstojnik Ureda ima pomoćnika koji pomaže predstojniku Ureda u obavljanju njegovih poslova, te obavlja i poslove koje mu povjeri predstojnik Ureda.

Predstojnika Ureda imenuje i razrješava Vlada Republike Hrvatske, na prijedlog predsjednika Vlade. Vlada Republike Hrvatske imenuje predstojnika Ureda temeljem provedenog javnog natječaja.

Predstojnik Ureda odgovoran je Vladi Republike Hrvatske za svoj rad i rad Ureda.

Zamjenik predstojnika Ureda i pomoćnik predstojnika Ureda odgovorni su za svoj rad predstojniku Ureda.

Radom odjela upravljaju načelnici odjela. Za svoj rad načelnici su odgovorni predstojniku Ureda, zamjeniku predstojnika i pomoćniku predstojnika.

U odnosu na državne službenike Ureda, predstojnik Ureda ima prava i ovlasti čelnika tijela državne uprave.

Članak 7.

Okvirni broj potrebnih državnih službenika za obavljanje poslova iz nadležnosti Ureda određuje se u tablici koja je sastavni dio ove Uredbe.

Članak 8.

Pravilnikom o unutarnjem redu Ureda utvrdit će se broj potrebnih državnih službenika s naznakom njihovih osnovnih poslova i zadaća i stručnih uvjeta potrebnih za njihovo obavljanje, njihove ovlasti i odgovornosti, način upravljanja, te druga pitanja od važnosti za rad Ureda koja nisu uređena ovom Uredbom.

Pravilnik iz stavka 1. ovoga članka predstojnik Ureda donijet će, uz prethodnu suglasnost središnjeg tijela državne uprave nadležnog za službeničke odnose, u roku 30 dana od dana stupanja na snagu ove Uredbe.

Članak 9.

Danom stupanja na snagu ove Uredbe prestaje važiti Uredba o Uredu za nacionalne manjine (»Narodne novine«, br. 70/2001, 189/2003, 27/2007 i 38/2009).

Članak 10.

Ova Uredba stupa na snagu danom objave u »Narodnim novinama«.

Klasa: 023-03/11-01/15
Urbroj: 5030104-11-1
Zagreb, 14. srpnja 2011.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA UREDA ZA NACIONALNE MANJINE

|  |  |
| --- | --- |
|  | Broj izvršitelja |
| Predstojnik Ureda | 1 |
| Zamjenik predstojnika Ureda | 1 |
| Pomoćnik predstojnika Ureda | 1 |
| Odjel za provedbu nacionalnih programa i projekata za nacionalne manjine | 5 |
| Odjel za izradu i provedbu politika i strategija za nacionalne manjine | 4 |
| UKUPNO | 12 |

Uredba, NN 91/2011-1933